Morele ekonomie nou 'n prioriteit | Netwerk24
Morele ekonomie nou 'n prioriteit
Deur Jannie Pelser, Organiseerder van Toekomsvenster­ 09 April 2020 05:01
Pres. Cyril Ramaphosa het vandeesweek gesê: "Dit het nou tyd geword vir 'n nuwe morele ekonomie waarin die mense en hul welsyn die middelpunt is."
Die Covid-19-pandemie het 'n mens intens bewus gemaak van die hartseer omstandighede waarin die grootste deel van ons bevolking probeer oorleef.
Beelde van armoede, verwaarlosing, onmenslike omstandighede, verslaentheid en hartseer is oral.
Sommige spreek kritiek uit dat verarmdes hulle oënskynlik nie veel aan die inperkingsmaatreëls steur nie.
Ons vind dit uitdagend om binne te bly omring deur verskeie vertrekke, luukse goedere, soos 'n TV, rekenaars, slimfone, genoeg om te eet en selfs tuine om in te oefen. Daarvoor hoef 'n mens nie verskoning te vra nie, maar in vergelyking met die pynlike oorlewingsuitdagings van medeburgers is 'n bietjie meer begrip nodig.
Daar kan geen twyfel wees dat 'n morele ekonomie nou 'n prioriteit moet wees nie. Suid-Afrika sal sy mense wat agtergebly het, moet gaan haal. Dit is ons onbetaalde rekening.
Apartheid en die verontmensliking wat daarmee gepaardgegaan het, is medeverantwoordelik.
Net so die skreiende vermorsing en diefstal van bronne toe mense ná demokratisering opgetel moes word.
Nou moet ons fokus en doelgerig, opofferend, proaktief, omvattend en dapper wees. Bronne moet vloei na die agtergeblewenes en op so 'n wyse dat hulle nie net ontvangers bly nie, maar medeverantwoordelikheid aanvaar. 'n Holistiese benadering moet gevolg word.
Daar kan geen twyfel wees dat daar 'n morele verantwoordelikheid op die skouers van elke Suid-Afrikaner rus nie.